b'\n_START_ARTICLE_\nTeolo\xc5\xa1ka knji\xc5\xbenica Maribor\n_START_SECTION_\nZgodovina\n_START_PARAGRAPH_\nLeta 1859 je \xc5\xa1kof Anton Martin Slom\xc5\xa1ek prenesel sede\xc5\xbe Lavantinske \xc5\xa1kofije v Maribor in \xc5\xa1e istega leta ustanovil Visoko bogoslovno \xc5\xa1olo. Za svoje nemoteno delovanje je potrebovala tudi knji\xc5\xbenico, zato je Slom\xc5\xa1ek pozval vse duhovnike svoje \xc5\xa1kofije naj darujejo knjige \xc5\xa1kofijski knji\xc5\xbenici, da bodo imeli bogoslovci dostop do strokovne in poljudne literature._NEWLINE_Leto 1859 bele\xc5\xbeimo kot ustanovno leto Teolo\xc5\xa1ke fakultete Maribor, ki se je v svoji 150 letni zgodovini nekajkrat preimenovala, vendar \xc5\xa1e vedno slu\xc5\xbei svojemu osnovnemu namenu. \xc5\xa0kofijska sinoda je leta 1903 izdala temeljne dolo\xc4\x8dbe o knji\xc5\xbeni\xc4\x8darstvu v mariborski \xc5\xa1kofiji._NEWLINE_Leta 1986 pa je bila v Narodni in univerzitetni knji\xc5\xbenici v Ljubljani ustanovna seja sodobne \xc5\xa1kofijske teolo\xc5\xa1ke knji\xc5\xbenice odprtega tipa, ki se je med prvimi v Slovenji vklju\xc4\x8dila v nov knji\xc5\xbeni\xc4\x8dni sistem COBISS, leta 1994 pa je mariborski nad\xc5\xa1kof dr. Franc Kramberger dal knji\xc5\xbenico v uporabo enoti Teolo\xc5\xa1ki fakulteti Ljubljana.\n_START_SECTION_\nGradivo/zbirke/ureditev\n_START_PARAGRAPH_\nGradivo je v prostem pristopu in skladi\xc5\xa1\xc4\x8dih razvr\xc5\xa1\xc4\x8deno po alfanumeri\xc4\x8dnem sistemu, kjer je vsako poglavje razdeljeno na podpoglavja, ozna\xc4\x8dena s \xc4\x8drkami, knjige na polici pa si sledijo po \xc5\xa1tevilkah glede na prirast gradiva. Devetdeseta leta pomenijo obdobje avtomatizacije in \xc5\xa1iritve knji\xc5\xbenice v \xc5\xa1ir\xc5\xa1i slovenski prostor, hkrati pa je preko spleta omogo\xc4\x8den dostop do informacij o knji\xc5\xbeni\xc4\x8dnem gradivu iz vsega sveta._NEWLINE_Teolo\xc5\xa1ka knji\xc5\xbenica Maribor si je kot visoko\xc5\xa1olska in specialna knji\xc5\xbenica v za\xc4\x8detku svojega delovanja in\xc2\xa0\xc2\xbbpo prenovi\xc2\xab\xc2\xa0zastavila temeljne cilje, da natan\xc4\x8dno zbira in hrani dela profesorjev Teolo\xc5\xa1ke fakultete, duhovnikov in \xc5\xa1kofov Lavantinsko-mariborske \xc5\xa1kofije, da ra\xc4\x8dunalni\xc5\xa1ko obdela predvsem novi fond ter zlasti starej\xc5\xa1i dragocenej\xc5\xa1i fond, ki je pomemben za slovensko kulturno zgodovino, zlasti s podro\xc4\x8dja \xc5\xa0tajerske, da uredi molitvenike, ki so zgodovinsko, kulturno in versko pomembni dokumenti delovanja \xc5\xa1kofije in da ob tem prika\xc5\xbee izdajateljsko dejavnost \xc5\xa1kofije. V svojem starej\xc5\xa1em fondu hrani prvotiske \xc5\xa1kofijskih duhovnikov, jezikoslovce Dajnka, Murka in drugih._NEWLINE_Med dragocenimi zbirkami pa v svojem fondu hrani Drobtinice, katerih ustanovitelj je Anton Martin Slom\xc5\xa1ek (t. i. zbornik poljudnega berila za mlade in starej\xc5\xa1e bralce), Lipico (rokopisni listi mariborskih bogoslovcev), Voditelj v bogoslovnih vedah (strokovni list profesorjev Teolo\xc5\xa1ke fakultete). Hranijo pa tudi Biblio Sacro iz leta 1480. Ena najdragocenej\xc5\xa1ih zbirk knji\xc5\xbenice je Patrologia Migne, ki jo predstavlja zbirka knjig v latinskem in gr\xc5\xa1kem jeziku. V Knji\xc5\xbenici pa lahko najdemo tudi litografski izvod enega prvih visoko\xc5\xa1olskih u\xc4\x8dbenikov v slovenskem jeziku, in sicer gre za pastoralni priro\xc4\x8dnik, imenovan Pastirna.'